**CONTEXT EVOLUTIU**

Al voltant dels dos anys, l’infant és capaç de caminar segur i d’asseure’s tot sol, fets que incideixen en la seva maduració psíquica. Té un tipus d’alimentació més variada, on els líquids en són un complement.

Sap el que és establir un canal de comunicació verbal i comença a fer ús de la paraula. Ens trobem davant d’un infant que té un nivell d’autonomia considerable i per tant, considerem que té les condicions favorables per assolir el control d’esfínters.

Cal tenir en compte que aquest control és un aprenentatge que suposa per a l’infant una maduració del sistema nerviós. Això vol dir que es tracta d’un acte conscient que reclama tot un sistema d’intercanvis infant-adult.

**COM ABORDAR-NE EL CONTROL**

Els petits entenen moltes coses molt abans d’arribar a expressar-les verbalment. Per tant, la nostra manera de tractar el tem seria explicar-li com ho pot fer, sense fer-lo sentir culpable quan no ho fa quan nosaltres volem. De la mateixa manera que no li exigim que parli bé des del primer moment en què diu alguna cosa, tampoc no li podem exigir que, en un període de temps curt, controli totalment els seus esfínters.

És important que, des d’entrada, l’infant estigui mínimament motivat a fer aquest control, perquè el visqui com una superació i no com un càstig.

Quan el convidem a seure a l’orinal, hem d’anar sense presses i respectar la seva voluntat. Si no vol seure i se li escapa, cal explicar-li d’una manera senzilla què ha passat i el que passaria si ho hagués fet a l’orinal. Una hora més tard, li hem de tornar a proposar, i li farem notar que ho fa molt bé, perquè encara va sec. Sovint, els primers dies l’infant fa pipís molt curtets i seguits, ja que per a ell és tot un descobriment que emocionalment li crea un cert neguit, que acaba superant.

Pel que fa a les deposicions, si no té un horari regular és aconsellable convidar-lo a seure després dels àpats. És important no fer-li agafar fàstics, ja que no diferencia encara l’aparell excretor del genital.

Cal no prendre el control d’esfínters amb lleugeresa, però tampoc cal obsessionar-s’hi. Només cal que es relacioni amb l’infant entorn d’aquest problema. És tan important que l’infant aprengui a controlar com que la nostra actitud sigui positiva i col·laboradora.

No hi ha un temps establert per assolir el control. Pot trigar dos dies o dos mesos, però és important que li donem tot el temps que li calgui i que nosaltres tinguem l’absoluta confiança que arribarà a aconseguir-ho.

També recomanem no treure-li el bolquer per estar per casa i posar-l’hi per sortir, ja que així l’infant no sabrà quan s’ho pot fer a sobre i quan no (les nits són una excepció, perquè no pot fer-ne el control conscientment). Cal ser previsors i explicar-li que heu de sortir, i que cal dur una muda, una bossa de plàstic, un paquet de tovalloles humides, tot allò que creieu que cal per sentir-vos al menys incòmodes possibles si se li escapa. En cas contrari, la nostra actitud “excessivament” molesta li podria crear un sentiment de culpa que no ajudaria al control.

**QUAN FER EL CONTROL**

És aconsellable dur a terme l’aprenentatge quan vingui el bon temps. No obstant això, si la situació no acompanya o l’infant no està gens motivat, no hi ha pressa; podem esperar a la propera primavera o quan l’infant en faci demandes clares. No és recomanable quan acaba de començar l’escola, ja que l’adaptació a unes persones, un espai i un ritme nous l’ocupa prou des del vessant emocional com per afegir un altre canvi.

**QUE HEM DE DUR**

* Sabates de recanvi
* Calcetes o calçotets (5 o 6)
* Pantalons (5 o 6)
* 2 mudes senceres
* Roba còmoda ( no poseu body, tirants, cinturons,...)

